Ons doen die Nimue 12 weke-uitdaging | rooi rose Ons doen die Nimue 12 weke-uitdaging | rooi rose
Ons doen die Nimue 12 weke-uitdaging
Nimue het my drie maande gelede uitgenooi om aan hul 12 Week Challenge deel te neem. Volgens hulle sal jou vel so goed lyk daarna dat jy met selfvertroue sonder onderlaag sal rondloop. Hulle beloof dat jou vel vlekloos en glansend sal wees nadat jy die program gevolg het. Deur Hannelie Diedericks
In elke 12 Week Challenge-pak ontvang jy 'n reeks Nimue-produkte wat op grond van jou velkwessies gekies word. Jou vel word eers ontleed om vas te stel wat jou ware velkwessies is – ek was verbaas om agter te kom dat dit nie noodwendig is wat mens verwag nie! Die kersie op die koek is 'n bewys vir vier professionele gesigbehandelings wat jy in dié tydperk moet laat doen. Ek was gelukkig genoeg om myne by die luukse The Renaissance Spa in die Michelangelo Towers in Sandton te kon doen.
Omdat ek in daardie stadium kortisoon gedrink het, het hulle besluit om my op die Nimue Interactive Skin-reeks te sit. Hoewel ek glad nie 'n sensitiewe vel het nie, het hulle gesê dit sal help om my vel sterker te maak om die aanslae van die medikasie teë te werk. Die produkte wat ek gekry het uit die Interactive-reeks was: Cleansing Gel Lite (reiniger), Conditioner Lite (opknapper), Moisture Light (nagroom), Moisture Day (dagroom), TDS Interactive (serum) en Nimue SPF 40 (sonskerm).
In die eerste twee maande het ek drie Nimue Therapeutic-gesigsbehandelings onder die bekwame hande van Glenda Molefe van The Renaissance Spa gehad. Die derde maand is met die Nimue Rejuvenating-behandeling afgesluit.
Die Therapeutic-behandelings word eers gedoen om die vel voor te berei op die Nimue-produkte, wat heelwat aktiewe bestanddele bevat. Die eerste twee maande word gesien as die eerste fase voor jy meer intensiewe behandeling kry en meer aktiewe produkte bygevoeg word. Die finale behandeling, die Nimue Rejuvenating Facial, is 'n gevorderde behandeling wat 'n bio-aktiewe produk insluit, wat 'n ligte afskilfering gee en die TDS-serum in staat stel om die vel dieper binne te dring. Wanneer hierdie fase bereik word, kan jy hierdie behandeling gereeld laat doen, of selfs aanbeweeg na Glycolic Peels, afhangende van jou vel se reaksie.
Glenda sê: "Toe ek en Hannelie met die velsorgprogram begin het, was haar vel gedehidreer, vaal en sonder glans. Daar was ook tekens van inflammasie wat die vel plek-plek effens rooi laat lyk het. Soos wat ons met die behandelinge begin het, het haar vel al hoe meer verfris en vernuwe begin lyk. Die inflammasie het verdwyn en haar vel het 'n gesonde glans gehad. Ek is baie opgewonde oor die resultate wat ons gekry het."
Hannelie sê: "My vel lyk beslis helderder en voel gladder, en selfs die pigmentasie lyk effens ligter. Ek sou nie so ver gaan om heeltemal sonder onderlaag klaar te kom nie, hoewel ek minder as voorheen gebruik."